**LĒMUMS**

Liepājā

|  |  |
| --- | --- |
| 2024. gada 25. janvārī |  Nr.8/1(prot. Nr.1, 8.§) |

Par Liepājas Dzintara vidusskolas

izglītības pakāpes maiņu

Valsts pārvaldes iekārtas likuma 10. panta desmitā daļa nosaka, ka valsts pārvaldi organizē pēc iespējas efektīvi. Valsts pārvaldes institucionālo sistēmu pastāvīgi pārbauda un, ja nepieciešams, pilnveido, izvērtējot arī funkciju apjomu, nepieciešamību un koncentrācijas pakāpi, normatīvā regulējuma apjomu un detalizāciju.

 Pašvaldību likuma 10. panta pirmās daļas 8. punkts noteic, ka dome ir tiesīga izlemt ikvienu pašvaldības kompetences jautājumu. Tikai domes kompetencē ir izveidot un reorganizēt pašvaldības administrāciju, tostarp izveidot, reorganizēt un likvidēt tās sastāvā esošas institūcijas.

 Atbilstoši Izglītības likuma 17. panta trešās daļas 1. punktam, valstspilsētas pašvaldība, saskaņojot ar Izglītības un zinātnes ministriju, dibina, reorganizē un likvidē vispārējās izglītības iestādes.

Saskaņā ar Valsts pārvaldes iekārtas likuma 15. panta pirmo daļu un 30. pantu, lai pieņemtu lēmumu par pašvaldības iestādes izveidi, reorganizāciju vai likvidāciju, domei jāvērtē iestādes lietderīgums, efektivitāte, funkciju izvērtējums, funkciju un pakalpojumu izmaksu salīdzinājums.

Liepājas valstspilsētas un Dienvidkurzemes novada attīstības programmas 2022.-2027. gadam rīcības virziens RV “Kvalitatīva, pieejama, iekļaujoša izglītība” un uzdevums U 7.1. paredz “Nodrošināt kvalitatīvas un mūsdienu prasībām atbilstošas pirmsskolas, pamatizglītības, vispārējās vidējās un interešu izglītības apguves izvēles iespējas un pieejamību”. Liepājas valstspilsētas pašvaldības dome 2023. gada 21. decembra sēdē apstiprināja Rīcības programmu “Vispārējās izglītības iestāžu tīkla attīstības modelis Liepājas valstspilsētā 2023.-2028. gadu periodā” (turpmāk – Rīcības programma). Rīcības programmas 7. pielikuma “Motivējošie argumenti Liepājas valstspilsētas vispārējās izglītības iestāžu tīkla attīstības scenāriju ieviešanai” scenārijs paredz Liepājas Dzintara vidusskolai mainīt izglītības pakāpi. Rīcības programmā ir izvērtēts un atzīts, ka izglītības iestādei ir nepietiekams izglītojamo skaits un ierobežotas iespējas nodrošināt daudzveidīgu padziļinātu kursu apguvi vidējās izglītības posmā. Izglītības iestādē ir neefektīva pedagogu noslodze un pastāv risks neizpildīt valstī noteiktos izglītības kvalitātes kritērijus, kā arī par neefektīvu ir atzīts mācību telpu noslogojums. Izvērtējot Liepājas Dzintara vidusskolas vispārējās vidējās izglītības programmas atbilstību Ministru kabineta 2018. gada 11. septembra noteikumiem Nr.583 “Kritēriji un kārtība, kādā valsts piedalās vispārējās izglītības iestāžu pedagogu darba samaksas finansēšanā vidējās izglītības pakāpē”, atzīstams, ka izglītības iestādes pakāpes maiņa, kā iekšējās reorganizācijas veids, ir labākais risinājums, lai īstenotu kvalitatīvu mācību procesu un izpildītu normatīvo aktu prasības.

Lai nodrošinātu Liepājas valstspilsētas pašvaldības finanšu līdzekļu efektīvu izmantošanu, veidotu optimālu un kvalitatīvu izglītības sistēmu, nepieciešams veikt izglītības iestāžu tīkla sakārtošanu – mainīt izglītības iestādei “Liepājas Dzintara vidusskola” izglītības pakāpi no vidusskolas uz pamatskolu.

Pamatojoties uz Valsts pārvaldes iekārtas likuma 15. panta septīto daļu, Izglītības likuma 17. panta trešās daļas 1. punktu un 23. panta otro un piekto daļu, Vispārējās izglītības likuma 7. panta otro daļu, Pašvaldību likuma 4. panta pirmās daļas 4. punktu un 10. panta pirmās daļas 8., 19. un 21. punktu, atbilstoši Liepājas valstspilsētas pašvaldības domes 2023. gada 21. decembra lēmumam Nr.450/14 “Par Rīcības programmu “Vispārējās izglītības iestāžu tīkla attīstības modelis Liepājas valstspilsētā 2023.-2028. gadu periodā”” un izskatot Liepājas valstspilsētas pašvaldības domes pastāvīgās Izglītības, kultūras un sporta komitejas 2024. gada 18. janvāra lēmumu (sēdes protokols Nr.1), Liepājas valstspilsētas pašvaldības dome **nolemj:**

1. Noteikt, ka ar 2024. gada septembri Liepājas Dzintara vidusskolā netiek uzņemti izglītojamie 10. klasē.

2. Noteikt, ka ar 2025. gada septembri Liepājas Dzintara vidusskolā netiek uzņemti izglītojamie 10. un 11. klasē.

3. Noteikt, ka ar 2026. gada septembri Liepājas Dzintara vidusskolā netiek uzņemti izglītojamie 10., 11. un 12. klasē un, sākot ar 2026./2027. mācību gadu, Liepājas Dzintara vidusskola kļūst par pilna cikla pamatskolu.

4. Līdz 2026./2027. mācību gadam veikt izglītības iestādes nosaukuma maiņu, mainot izglītības pakāpi, kā arī citas darbības, kas paredzētas normatīvajos aktos iekšējās reorganizācijas pabeigšanai.

5. Lēmums stājas spēkā pēc Izglītības un zinātnes ministrijas saskaņojuma saņemšanas.

6. Pēc Izglītības un zinātnes ministrijas saskaņojuma saņemšanas Liepājas Dzintara vidusskolas direktoram informēt izglītojamo vecākus, pedagogus par izglītības iestādes pakāpenisku iekšējo reorganizāciju.

7. Liepājas valstspilsētas pašvaldības izpilddirektoram kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Liepājas Dzintara vidusskolai, Liepājas Izglītības pārvaldei, Juridiskajai daļai |